*Projekts*

(Ministru kabineta

2020.gada \_\_\_ . \_\_\_\_\_\_\_\_\_\_

rīkojums Nr. \_\_\_\_\_\_\_\_)

**Nacionālais rīcības plāns**

**Apvienoto Nāciju Organizācijas Drošības padomes Rezolūcijas 1325 par sievietēm, mieru un drošību mērķu īstenošanai Latvijā**

Rīga, 2020

**Satura rādītājs**

I. Plāna kopsavilkums 3

II.Esošās situācijas raksturojums 4

II.1. Starptautiskās aktivitātes 4

II.2. Dzimumu līdztiesības situācija Latvijā un izpratnes veicināšana par ar dzimumu

saistītu vardarbību 6

II.3. Nacionālā rīcības plāna virzieni 7

II.4. Komunikācija 11

III. Teritoriālā perspektīva 11

IV. Ietekmes novērtējums uz valsts un pašvaldību budžetu 12

**Izmantotie saīsinājumi:**

**ANO** Apvienoto Nāciju Organizācija

**ANO DP** Apvienoto Nāciju Organizācijas Drošības padome

**ES** Eiropas Savienība

**NATO** Ziemeļatlantijas līguma organizācija

**EDSO** Eiropas Drošības un sadarbības organizācijā

**OECD** Ekonomiskās sadarbības un attīstības organizācijā

**EĀDD** Eiropas Ārējās darbības dienests

**ĀM** Ārlietu ministrija

**AiM** Aizsardzības ministrija

**IeM**  Iekšlietu ministrija

**IZM** Izglītības un zinātnes ministrija

**LM** Labklājības ministrija

**VM** Veselības ministrija

**NBS** Nacionālie bruņotie spēki

**I. Plāna kopsavilkums**

Nacionālais rīcības plāns ANO Drošības padomes Rezolūcijas 1325 par sievietēm, mieru un drošību (turpmāk – DP rezolūcija) mērķu īstenošanai Latvijāir izstrādāts, lai izpildītu Latvijas Republikas Ministru kabineta 2019. gada 7. maija rīkojumu Nr. 210 (turpmāk – Rīkojums) “Par Valdības rīcības plānu Deklarācijas par Artura Krišjāņa Kariņa vadītā Ministru kabineta iecerēto darbību īstenošanai” (turpmāk – Deklarācija). Rīkojums apstiprināja Deklarācijas punktā Nr. 218.1 3. doto uzdevumu - dzimumu līdztiesības veicināšanu nacionālā un starptautiskā līmenī, īpašu uzmanību pievēršot sieviešu līdzdalības vadošās pozīcijās (lēmumu pieņemšanā) veicināšanai bruņotos spēkos, valsts iestādēs, politikā, kā arī visa veida ar dzimumu saistītas vardarbības izskaušanai, sagatavojot nacionālo rīcības plānu DP rezolūcijas izpildei.

Tematikas “Sievietes, miers un drošība” pirmsākums ir ANO DP 2000. gadā vienbalsīgi apstiprinātā DP rezolūcija. DP rezolūcijas mērķis bija integrēt dzimuma aspektu konfliktu risināšanā, ņemot vērā, ka konfliktu laikā palielinās dzimumu nevienlīdzība, tiek ierobežota sieviešu piekļuve veselības aprūpei un izglītībai, kā arī samazinās sievietes iespējas uz ekonomisko un politisko līdzdalību. ANO DP izvirzīja uzdevumu mainīt esošo situāciju visā ANO sistēmā, paredzot četrus DP rezolūcijas galvenos mērķus:

1. Prevencija – ar dzimumu saistītas vardarbības novēršana un izpratnes veicināšana konfliktu prevencijā;
2. Aizsardzība – sieviešu un meiteņu aizsardzība, tostarp veselības un labklājības uzlabošana;
3. Līdzdalība – sieviešu līdzdalība miera procesos un lēmumu pieņemšanā gan ANO sistēmā, gan vietējā līmenī;
4. Dzimuma aspekta integrācijakonfliktu stabilizācijas centienos, palielinot sieviešu lomu konfliktu risināšanā un pēc-konfliktu stabilizācijā, un sievietes pasargāšana no ar dzimumu saistītas vardarbības, tostarp, seksuālās vardarbības.

Tāpēc DP rezolūcija iezīmēja sākumu jaunam procesam, kurā dzimumu perspektīva kļuva par neatņemamu elementu starptautiskajā politikā. Vēlākā posmā ANO DP pieņēma vēl deviņas ar tematiku “Sievietes, miers un drošība” saistītas rezolūcijas, kuras pastiprina dažādu nemilitāru instrumentu nozīmi, arvien vairāk iekļaujot attīstības sadarbības, humānās palīdzības, izglītības un daudzus citus elementus, kas paplašina arī sieviešu iesaistes iespējas (plašāk skatīt pielikumā).

DP rezolūcija ir saistoša visām ANO dalībvalstīm. Šīs rezolūcijas elementi ir integrēti ES, NATO un citu starptautisko organizāciju politikā un aktivitātēs. Latvijai kā starptautisko organizāciju loceklei ir saistoši lēmumi un politika, par kuriem tiek panākta vienošanās starptautisko organizāciju ietvaros, tajā skaitā, attiecībā uz DP rezolūcijas mērķu integrāciju nacionālajā politikā. Šobrīd 83 valstis ir izstrādājušas savu nacionālo koordinācijas sistēmu DP rezolūcijas izpildei.

Nacionālā rīcības plāna ANO DP rezolūcijas mērķu īstenošanai Latvijā izstrādei ĀM izveidoja darba grupu, kuras sastāvā tika iekļauti pārstāvji no ĀM, AiM, IeM, IZM, LM, VM, Valsts izglītības satura centra un Valsts policijas. Nacionālā rīcības plāna izstrādē notikušas konsultācijas ar nevalstiskajām organizācijām, pilsonisko sabiedrību un akadēmisko sektoru. Nacionālais rīcības plāns koordinēs nevis dzimumu līdztiesības jautājumus, bet gan DP rezolūcijas ieviešanu, tādēļ tajā ietverto mērķu izpildes koordināciju veiks ĀM, kā tas ir arī citās ES valstīs. Nacionālais rīcības plāns attiecas uz laika posmu no 2020. līdz 2025. gadam.

Nacionālā rīcības plāna mērķis ir attīstīt un pilnveidot koordinētas darbības starptautiskā un nacionālā mērogā ar mieru un drošības uzturēšanu saistītās jomās, ņemot vērā dzimumu līdztiesības principus.

Nacionālais rīcības plāns paredz īstenot šādus apakšmērķus:

Mērķtiecīgas un koordinētas aktivitātes “Sievietes, miers un drošība” tematikas īstenošanā starptautiskajās organizācijās un formātos.

Sabiedrības izpratnes veicināšana par “Sievietēm, miers un drošība” tematiku un ar dzimumu saistītas vardarbības mazināšanu.

Jaunās paaudzes izglītošana un izpratnes veicināšana par dzimumu līdztiesību un ar dzimumu saistītas vardarbības novēršanu.

Aizsardzības sektora kapacitātes stiprināšana par dzimumu līdztiesības jautājumiem.

Zināšanu un pieredzes apmaiņas veicināšana par DP rezolūciju divpusējas un daudzpusējas attīstības sadarbības ietvaros.

Nacionālajā rīcības plānā paredzētie pasākumi tiks īstenoti sadarbībā ar nozaru ministrijām (AiM, IzM, IeM, LM) un nevalstiskajām organizācijām. Nacionālā rīcības plānā iekļautie pasākumi tiks īstenoti iesaistītajām institūcijām piešķirto budžeta līdzekļu ietvaros.

Svarīgs sadarbības partneris Nacionālā rīcības plāna īstenošanā būs Kanāda, jo Kanādas vēstniecība Latvijā ir piedāvājusi savu atbalstu un ekspertu pieredzi “Sievietes, Miers un Drošība” tematikā. Nacionālā rīcības plāna izpildes periodā paredzēts aktivizēt sadarbību arī ar citām valstīm, īpaši Ziemeļvalstīm, kurām ir uzkrāta ilggadīga pieredze un zināšanas dzimumu līdztiesības jautājumos.

Nacionālā rīcības plāna rīcības virzieni saskan ar Latvijas pašreizējo politiku un aktivitātēm dzimumu līdztiesības jomā, un tas paredzēts kā nozīmīgs instruments kvalitatīvākai informācijas apmaiņai un koordinācijai nacionālajā līmenī par dzimumu līdztiesības jautājumiem, īstenojot DP rezolūciju.

**II. Esošās situācijas raksturojums**

**II. 1. Starptautiskās aktivitātes**

II.1.1. DP rezolūcijas starptautiskā loma

Globālā līmenī dzimumu līdztiesības jautājumam un “Sievietes, miers un drošība” tematikai ir arvien pieaugoša loma.

Dzimumu līdztiesība ir viens no priekšnoteikumiem, lai sasniegtu Dienaskārtības 2030 mērķus - izbeigt nabadzību, cīnīties pret nevienlīdzību un risinātu klimata pārmaiņu jautājumus. Nacionālā rīcības plāna mērķis saskan ar Dienaskārtību 2030 un 5. Ilgtspējīgas attīstības mērķi “Panākt dzimumu līdztiesību, stiprināt visu sieviešu un meiteņu tiesības”.

Dzimumu līdztiesība ir ES definēto vērtību pamatā un tās patstāvīga prioritāte, kas iekļauta visās ES politikas jomās un centienos atbalstīt ilgtspējīgu mieru, drošību, cilvēktiesības, taisnīgumu un attīstību. ES un tās dalībvalstis ir apņēmušās pilnībā īstenot “Sievietes, miers un drošība” darba kārtību sadarbībā ar citām reģionālām un starptautiskām organizācijām.

Dzimumu perspektīva ir cieši integrēta arī NATO politikā, tostarp NATO operāciju un misiju politikas plānošanas, ieviešanas un izvērtēšanas procesā. NATO ir izpratne, ka aliansei jākalpo par paraugu sieviešu tiesību ievērošanā miera un drošības jomās tās galvenajos uzdevumos - kolektīvajā aizsardzībā, drošībā un krīžu pārvarēšanā.

2020. gadā starptautiski tiks atzīmēta DP rezolūcijas divdesmitā gadadiena un “Pekinas deklarācijas un rīcības platformas” (*Beijing Declaration and Programme of Action*) divdesmit piektā gadadiena, tāpēc dzimumu līdztiesības jautājumam šī gada ietvaros tiks piešķirta īpaši nozīmīga loma un tas tiks plaši uzrunāts dažādos starptautiskos formātos.

II.1.2. Latvijas ārpolitika DP rezolūcijas kontekstā

Latvija ir aktīva dzimumu līdztiesības un “Sievietes, miers un drošība” tematikas veicināšanā visos nozīmīgākajos starptautiskajos formātos - ANO, ES, NATO, EDSO, OECD, kā arī Ziemeļu - Baltijas valstu koordinācijas darba grupās. Latvija regulāri veic brīvprātīgās iemaksas ANO dzimumu līdztiesības un sieviešu iespēju veicināšanas (*UN Women*) budžetam[[1]](#footnote-1).

Dzimumu līdztiesība bija viena no tematiskajām prioritātēm Latvijas prezidentūrā ES Padomē 2015. gadā un Latvijas darbības laikā ANO Cilvēktiesību padomē no 2015.-2017. gadam.

Dzimumu līdztiesība un nelegālās konvencionālo ieroču aprites ietekmes uz ar dzimumu saistītas vardarbības mazināšanai bija Latvijas prezidentūras Ieroču tirdzniecības līgumā (*Arms Trade Treaty*) tematiskā prioritāte. Latvijas prezidentūras laikā no 2018. gada augusta līdz 2019. gada augustam pieņemtais rīcības plāns ar mērķi novērst ar dzimumu un ieročiem saistītu vardarbību bija pirmais šāda veida starpvaldību dokuments. Rīcības plānam pievienojās 106 valstis, tādējādi atzīstot dzimuma ietekmi uz bruņotu vardarbību un konfliktiem, un vienojās dalīties ar informāciju, kādā veidā tās piemēro uz dzimumu balstītas vardarbības riska novērtēšanas kritērijus.

Latvija aktīvi iestājās par to, lai dzimumu līdztiesība būtu atsevišķs mērķis Dienaskārtībā 2030.

Latvija ir izvirzījusi savu kandidatūru ANO Sieviešu statusa komisijas (*Commission on the Status of Women*) 2020. gada vēlēšanās uz 2021. - 2025. gada termiņu, kas ir galvenā atbildīgā institūcija par dzimumu līdztiesības politikas un sieviešu tiesību veicināšanu globālā līmenī.

DP rezolūcijas mērķu īstenošana un nacionālā rīcības plāna izstrāde ir būtisks priekšnoteikums Latvijas kandidatūrai uz nepastāvīgā locekļa vietu ANO DP vēlēšanās 2025. gadā uz 2026.-2027. gada termiņu.

**II. 2. Dzimumu līdztiesības situācija Latvijā un izpratnes veicināšana par ar dzimumu saistītu vardarbību**

Šobrīd Latvija Eiropas Dzimumu līdztiesības indeksā ieņem 18.vietu, kas ir zemāks rādītājs – 59.7% salīdzinājumā ar vidējo rādītāju ES – 67.4%[[2]](#footnote-2). Tomēr situācija dzimumu līdztiesības jomā Latvijā pamazām uzlabojas. Ir vērojamas izmaiņas sabiedrības attieksmē un izpratnē par sieviešu un vīriešu vienlīdzīgu iespēju nodrošināšanas nepieciešamību un to, kā šie principi tiek ievēroti praksē. Pasaules Banka 2019. gada pētījumā “Sievietes, bizness un jurisprudence” konstatējusi, ka Latvija ir viena no sešām valstīm pasaulē, kas normatīvajos aktos nodrošina pilnīgu dzimumu līdztiesību[[3]](#footnote-3).

Latvija dzimumu līdztiesības nodrošināšanai ir izvēlējusies integrēto pieeju, kas nozīmē, ka dzimumu līdztiesība uzlūkojama kā horizontāls princips, kas iekļaujas valstī definētajās nozaru rīcībpolitikās un normatīvajos aktos (aizsardzības, ārlietu, ekonomikas, finanšu, iekšlietu, izglītības, jaunatnes, zinātnes, kultūras, labklājības, satiksmes, tieslietu, veselības, vides aizsardzības, reģionālās attīstības un zemkopības politika) gan to izstrādes, gan īstenošanas posmos, iesaistot ieinteresētās puses un sadarbības partnerus. Politikas prioritātes un pasākumus vidējā termiņā, balstoties uz integrēto pieeju, nosaka Plāns sieviešu un vīriešu vienlīdzīgu tiesību un iespēju veicināšanai 2018.- 2020. gadam[[4]](#footnote-4). Plāna mērķis ir veicināt integrētu, mērķtiecīgu un efektīvu nozaru politiku īstenošanu, tādējādi sekmējot sieviešu un vīriešu vienlīdzīgu tiesību un iespēju īstenošanu dzīvē. Plānā īpaša uzmanība ir pievērsta sieviešu un vīriešu līdztiesības nodrošināšanai darba tirgū un izglītībā visas dzīves laikā, kā arī ar dzimumu saistītas vardarbības mazināšanai un speciālistu un sabiedrības izpratnes par dzimumu līdztiesību veicināšanai.

Latvijas NBS ir vieni no vadošajiem NATO bruņotajiem spēkiem sieviešu pārstāvības ziņā. NBS 15,3% no personāla ir sievietes un Zemessardzē 17% ir sievietes, kas ir virs NATO vidējā rādītāja 10%. Starptautiskajās operācijās Latvijas sieviešu īpatsvars ir 6%. Latvijas armijā sievietēm nekad nav bijuši ierobežojumi ieņemt jebkāda līmeņa amatu. Pulkvežleitnanta pakāpe NBS ir 9 sievietēm. Latvija iekļāvusi DP rezolūcijas principus NBS normatīvajos aktos, kā arī apmācības programmās pirms kontingenta izvietošanas. 2020.gadā pirmo reizi Latvijas rezidējošais militārais atašejs ārvalstīs – Amerikas Savienotajās Valstīs būs sieviete. 2019. gadā Latvijas civilo ekspertu skaits starptautiskajās misijās ir 25, no tiem 5 ir sievietes (20%).

Dzimumu līdztiesības veicināšana ir arī viens no Latvijas attīstības sadarbības politikas pamatprincipiem. Latvijas attīstības sadarbības ietvars no 2016. - 2020. gadam paredz 8 % no divpusējās attīstības palīdzības novirzīt atbalstam dzimumu līdztiesības stiprināšanai attīstības sadarbības partnervalstīs. Attīstības sadarbības granta projektu konkursos tiek izvērtēts, kā projektā tiks ievēroti dzimumu līdztiesības principi. Atbalstu ir saņēmuši arī tādi attīstības sadarbības projekti, kuru tiešais mērķis ir sekmēt dzimumu līdztiesību.

Latvijā pēdējo gadu laikā ir veiktas būtiskas izmaiņas normatīvajos aktos, lai mazinātu vardarbību ģimenē un vardarbību pret sievietēm, kā arī veikts izglītojošais darbs, lai veicinātu iesaistīto speciālistu izpratni par vardarbības ģimenē jautājumiem un stiprinātu starpinstitūciju sadarbību vardarbības gadījumu efektīvai risināšanai. Svarīgi, sastopoties ar dzimumu saistītu vardarbību, runāt par upura novirzīšanu palīdzības saņemšanai, kur institūciju savstarpējā sadarbība un rīcība ir izšķiroša.

Ar dzimumu saistītas vardarbības mazināšanā aktīvi iesaistās arī vairākas Latvijas nevalstiskās organizācijas. Lai arī īstenoto pasākumu rezultātā ir samazinājusies sabiedrības tolerance pret vardarbību, būtiski ir turpināt pilnveidot iesaistīto speciālistu zināšanas un prasmes, stiprināt starpinstitucionālo sadarbību, kā arī īstenot pasākumus vardarbības cēloņu novēršanā. Piemēram, Latvijas aizsardzības sektorā ir nepieciešamība pēc mērķtiecīgi plānotām apmācībām, kas būtu vērstas uz izpratnes par dzimumu līdztiesības veicināšanu un ar dzimumu saistītas vardarbības mazināšanu. Arī ANO Sieviešu diskriminācijas izskaušanas komiteja 2020. gada februārī izvērtējot Latvijas ziņojumu par ANO Konvencijas par jebkuras sieviešu diskriminācijas izskaušanas izpildi Latvijā no 2005. līdz 2017. gadam, atzīmēja Latvijas sasniegumus dzimumu līdztiesības veicināšanā, vienlaikus rekomendējot kā valdības prioritāti saglabāt cīņu ar vardarbību ģimenē, vairāk pievēršoties prevencijai, vardarbības cēloņu identificēšanai un atbalsta pasākumiem.

**II. 3. Nacionālā rīcības plāna virzieni**

Nacionālais rīcības plāns DP rezolūcijas mērķu īstenošanai Latvijā paredz trīs galvenos rīcības virzienus: (1) sabiedrības, tostarp, jauniešu, izpratnes un zināšanu veicināšanu; (2) specifiskas apmācības aizsardzības un iekšlietu sektoram, tai skaitā dzimumu līdztiesības konsultanta pozīcijas izveidi un (3) Latvijas pieredzes un zināšanu nodošanu tālāk.

Lai arī daudzās jomās Latvijā dzimumu līdztiesības rādītāji ir labāki, salīdzinot ar citām ES un NATO dalībvalstīm, ir jāveicina sabiedrības izpratne par “Sievietes, miers un drošība” tematikas nozīmi, dzimumu līdztiesību un par ar dzimumu saistītas vardarbības izskaušanu. Saskaņā ar ES jaunatnes stratēģiju 2019. –2027. gadam, diskriminācija dzimuma dēļ joprojām skar daudzus jauniešus, jo īpaši jaunas sievietes, tāpēc īpaši svarīga ir jauniešu izpratnes veidošana par dzimumu līdztiesību, ar dzimumu saistītu vardarbību un DP rezolūcijas mērķiem.

Latvijas jaunais izglītības standarts paredz, ka dzimumu līdztiesības tematika tiek atspoguļota vispārizglītojošo skolu mācību procesā. Lai veicinātu Latvijas sabiedrības un jaunās paaudzes, izpratni un zināšanas par DP rezolūcijas mērķiem, nacionālais rīcības plāns paredz rīkot trīs starptautiskas konferences. Pirmajā konferencē plānots piesaistīt Kanādas ekspertus, kuriem ir ilglaicīga pieredze “Sievietes, miers un drošība” tematikā. Jaunās paaudzes sasniegšanai aktīvs sadarbības partneris būs “Klubs “Māja” – jaunatne vienotai Eiropai”, kur paredzēts organizēt diskusijas par dzimumu līdztiesības un nacionālā rīcības plāna rīcības virzieniem ar jauniešiem ANO jaunatnes delegātu programmas ietvaros.

Otrais nozīmīgais Nacionālā rīcības plāna virziens ir apmācības par dzimuma aspektu militārajā un drošības jomā Latvijas aizsardzības un iekšlietu sektoram. Plānots izveidot dzimumu līdztiesības konsultanta (*gender adviser*) pozīciju Latvijas aizsardzības un iekšlietu sektorā, kādas pašlaik nav. Dzimumu līdztiesības konsultanta uzdevums būs izstrādāt vadlīnijas un priekšlikumus aizsardzības struktūras vadībai par dzimumu perspektīvas integrāciju militārajās operācijās un misijās, krīzes un konflikta situācijās, kā arī izglītot par dzimumu līdztiesību un ar dzimumu saistītu vardarbību aizsardzības un iekšlietu struktūrās. Apmācības programma dzimumu līdztiesības konsultantu izglītošanai tiks izstrādāta sadarbībā ar Kanādu.

Svarīgi ir veicināt ne tikai Latvijas sabiedrības izpratni, bet iegūtās zināšanas un uzkrāto pieredzi nodot tālāk trešajām valstīm, tādā veidā veicinot pēc iespējas plašākas starptautiskās sabiedrības izglītošanu par dzimumu līdztiesības un ar dzimumu saistītas vardarbības jautājumiem. Tāpēc trešais Nacionālā rīcības plāna virziens ir Latvijas zināšanu un pieredzes tālāk nodošana Austrumu partnerības un Centrālāzijas valstīm, lai veicinātu izpratni par DP rezolūciju, dzimumu līdztiesību un ar dzimumu saistītu vardarbību. Šī mērķa (virziena) īstenošanai līdzās valsts institūcijām īpaši jāuzsver Latvijas nevalstisko organizāciju loma, kas sniedz nozīmīgu ieguldījumu dzimumu līdztiesības jomā un ar dzimumu saistītas vardarbības mazināšanā ne tikai Latvijā, bet arī ārvalstīs.

Viena no pazīstamākajām Latvijas nevalstiskajām organizācijām, kura aktīvi darbojas Centrālāzijas reģionā ar dzimumu līdztiesības jautājumiem, kā arī paplašinot sieviešu un meiteņu ekonomiskās iespējas, nodrošinot piekļuvi izglītībai un cenšoties novērst agrīnas laulības, ir nodibinājums “Centrs MARTA”. Veiksmīgi **darbojas “Latvijas Sieviešu nevalstisko organizāciju sadarbības tīkls”**, kas veic nacionālās koordinācijas funkciju un deleģē pārstāvjus Eiropas “Vardarbības pret sievieti novēršanas observatorijā”, sadarbojas ar valsts pārvaldes iestādēm un pašvaldībām, kā arī līdzdarbojas sieviešu līdzdalības politisko lēmumu pieņemšanā veicināšanā.

Nacionālajā rīcības plānā paredzēto rīcības virzienu, atbildīgo institūciju un laika posma atspoguļojums tabulā:

|  |  |
| --- | --- |
| **Plāna mērķis** | **Nacionālā rīcības plāna virzieni**  |
| **Politikas rezultāti un rezultatīvie rādītāji 2025. gada decembrī** | 1. **Pieaugs Latvijas sabiedrības, īpaši jaunās paaudzes, izpratne un zināšanas par**  **DP rezolūciju**.
2. **Latvijas aizsardzības un iekšlietu sektors tiks apmācīts un izglītots par dzimumu līdztiesību un ar dzimumu saistītu vardarbību. Latvijas aizsardzības un iekšlietu sektorā tiks izveidota dzimumu līdztiesības konsultanta *(gender adviser)* pozīcija.**
3. **Latvijas zināšanas un pieredze tiks nodota Austrumu partnerības un Centrālāzijas valstīm, lai veicinātu izpratni par DP rezolūciju, dzimumu līdztiesību un ar dzimumu saistītu vardarbību.**
 |
| **1. Rīcības virziens** | **Sabiedrības izpratnes veicināšana** |
| **Nr. p. k.** | **Pasākums** | **Darbības rezultāts** | **Rezultatīvais rādītājs** | **Atbildīgā institūcija** | **Līdzatbildīgās institūcijas** | **Izpildes termiņš(ar precizitāti līdz pusgadam)** |
| **Sabiedrības izpratnes veicināšana par DP rezolūcijas svarīgumu, par dzimumu līdztiesību un ar dzimumu saistītas vardarbības izskaušanu** |
| 1. | **Rīkot starptautisku konferenci par “Sievietes, miers un drošība” tematiku un ar dzimumu saistītas vardarbības novēršanu** | Sabiedrības izpratnes veicināšana par “Sievietes, miers un drošība” tematikas svarīgumu, dzimumu līdztiesību un par ar dzimumu saistītas vardarbības izskaušanu  | 3 starptautiskas konferences | ĀM | AiM, LM, IZM, IeM, VM | Paredzētas trīs konferences:līdz 2020.gada 1.decembrim;līdz 2022.gada 1.decembrim;līdz 2024.gada 1.decembrim. |
| 2. | **Dzimumu līdztiesības tematikas un ar dzimumu saistītas vardarbības mazināšanas****atspoguļojums vispārizglītojošo skolu mācību procesā** | Sabiedrības izpratnes veicināšana par “Sievietes, miers un drošība” tematikas svarīgumu, dzimumu līdztiesību un par ar dzimumu saistītas vardarbības izskaušanu | Regulāri atspoguļota dzimumu līdztiesības tematika un ar dzimumu saistītas vardarbības mazināšanavispārizglītojošo skolu mācību procesā | IZM (Valsts izglītības satura centrs) |  | Regulāri |
| 3. | **Dzimumu līdztiesības tematikas un cilvēktiesību aktualizēšana jaunatnes izglītībā un neformālajā izglītībā** | Sabiedrības izpratnes veicināšana par “Sievietes, miers un drošība” tematikas svarīgumu, dzimumu līdztiesību un par ar dzimumu saistītas vardarbības izskaušanu | Regulāri aktualizēta dzimumu līdztiesības tematika un cilvēktiesības jaunatnes izglītībā un neformālajā izglītībā | IZM (Jaunatnes starptautisko programmu aģentūra) |  | Regulāri |
| 4. | **Izstāde par sievietēm/ meitenēm NBS un Zemessardzē un citas tematiskās izstādes** | Sabiedrības izpratnes veicināšana par “Sievietes, miers un drošība” tematikas svarīgumu, dzimumu līdztiesību un par ar dzimumu saistītas vardarbības izskaušanu | 2 izstādes | ĀM  | AiM | Reizi 2 gados |
| 5. | **Iesaistīt Latvijas vēstniecības un pārstāvniecības “Sievietes, miers un drošība” tematikas un nacionālā rīcības plāna popularizēšanā** | Sabiedrības izpratnes veicināšana par “Sievietes, miers un drošība” tematikas svarīgumu, dzimumu līdztiesību un par ar dzimumu saistītas vardarbības izskaušanu | Informācija Latvijas vēstniecību un pārstāvniecību sociālajos tīklos un uzrunātajās tēmās par “Sievietes, miers un drošība” tematiku un nacionālo rīcības plānu | ĀM |  | Regulāri |
| 6. | **“Sievietes, miers un drošība” darba kārtības integrēšana citos nacionāla līmeņa pasākumos** | Sabiedrības izpratnes veicināšana par “Sievietes, miers un drošība” tematikas svarīgumu, dzimumu līdztiesību un par ar dzimumu saistītas vardarbības izskaušanu | Regulāri integrēta “Sievietes, miers un drošība” darba kārtība nacionāla līmeņa pasākumos | ĀM  | AiM, LM | Regulāri |
| 7. | **Kontaktpunktu tīkla izveide ar “Sievietes, miers un drošība” darba kārtībā iesaistītajām personām/ institūcijām** | Sabiedrības izpratnes veicināšana par “Sievietes, miers un drošība” tematikas svarīgumu, dzimumu līdztiesību un par ar dzimumu saistītas vardarbības izskaušanu | Izveidots kontaktpunktu tīkls | ĀM |  | Regulāri |
| 8. | **Informācijas atspoguļojums plašsaziņas līdzekļos un sociālajās platformās** | Sabiedrības izpratnes veicināšana par “Sievietes, miers un drošība” tematikas svarīgumu, dzimumu līdztiesību un par ar dzimumu saistītas vardarbības izskaušanu | Regulāri atspoguļota “Sievietes, miers un drošība” tematika gan sociālajās platformās, gan plašsaziņas līdzekļos  | ĀM  | AiM, IeM, LM | Regulāri |
| **2. Rīcības virziens** | **Apmācības/ izglītošana par dzimumu līdztiesību un ar** **dzimumu saistītas vardarbības novēršanu, un dzimumu līdztiesības konsultantu *(gender adviser)* pozīcijas izveide Latvijas aizsardzības un iekšlietu sektorā** |
| **Nr. p. k.** | **Pasākums** | **Darbības rezultāts** | **Rezultatīvais rādītājs** | **Atbildīgā institūcija** | **Līdzatbildīgās institūcijas** | **Izpildes termiņš(ar precizitāti līdz pusgadam)** |
| **Apmācības par dzimumu līdztiesību un par ar dzimumu saistītas vardarbības novēršanu; dzimumu līdztiesības konsultanta *(gender adviser)* pozīcijas izveide Latvijas aizsardzības un iekšlietu sektorā** |
| 1. | **Apmācības par dzimumu līdztiesību un ar dzimumu saistītas vardarbības mazināšanu Latvijas aizsardzības un iekšlietu sektorā** | Apmācības par dzimumu līdztiesību un ar dzimumu saistītas vardarbības novēršanu | 5 apmācību cikli Latvijas aizsardzības un iekšlietu sektorā | AiM, IeM |  | Katru gadu |
| 2. | **Apmācības atlasītai cilvēku grupai aizsardzības un iekšlietu sektorā dzimuma līdztiesības konsultanta pozīcijas izveidei** | Dzimumu līdztiesības konsultanta pozīcijas izveide Latvijas aizsardzības sektorā | Izveidotas 5 dzimumu līdztiesības konsultanta pozīcijas Latvijas aizsardzības sektorā | AiM, IeM  |  | Katru gadu |
| **3. Rīcības virziens** | **Latvijas zināšanu un pieredzes nodošana tālāk** |
| **Nr. p. k.** | **Pasākums** | **Darbības rezultāts** | **Rezultatīvais rādītājs** | **Atbildīgā institūcija** | **Līdzatbildīgās institūcijas** | **Izpildes termiņš(ar precizitāti līdz pusgadam)** |
| **Iegūto zināšanu un pieredzes nodošana tālāk, “Sievietes, miers un drošība” mērķu starptautiskās ieviešanas veicināšana** |
| 1. | **Atbalstīt iniciatīvu “Sievietes, miers un drošība” starptautiskajās organizācijās un starptautiskajos formātos** | Iegūto zināšanu un pieredzes nodošana tālāk, “Sievietes, miers un drošība” mērķu starptautiskās ieviešanas veicināšana | Atbalstītas “Sievietes, miers un drošība” iniciatīvas starptautiskajās organizācijās un starptautiskajos formātos | ĀM, Latvijas diplomātiskās pārstāvniecības ārvalstīs  | AiM, LM | Regulāri |
| 2. | **Latvijas sieviešu dalība civilo ekspertu sastāvā ES un EDSO misijās Ukrainā** | Iegūto zināšanu un pieredzes nodošana tālāk, “Sievietes, miers un drošība” mērķu starptautiskās ieviešanas veicināšana | Latvijas sieviešu dalība civilo ekspertu sastāvā starptautiskajās misijās | ĀM | AiM, IeM | Regulāri |
| 3. | **Praktisku darba metožu un pieredzes nodošana, lai Centrālāzijā un Austrumu partnerības valstīs aktualizētu dzimumu līdztiesību un ar dzimumu saistītas vardarbības mazināšanu**  | Iegūto zināšanu un pieredzes nodošana tālāk, “Sievietes, miers un drošība” mērķu starptautiskās ieviešanas veicināšana | Īstenota 1 mācību programma attīstības sadarbības granta projektu konkursu ietvaros | ĀM |  | Regulāri |
| 4. | **Turpināt integrēt dzimuma aspekta svarīgumu attīstības sadarbības finansējuma novirzīšanā** | Iegūto zināšanu un pieredzes nodošana tālāk, “Sievietes, miers un drošība” mērķu starptautiskās ieviešanas veicināšana | Dzimuma aspektu iekļaujoši novirzīts attīstības sadarbības finansējums | ĀM |  | Regulāri |

Nacionālā rīcības plāna izvērtēšana notiks Ārlietu ministrijas darba grupas vadītajās starpministriju sanāksmēs, kuras tiks sasauktas pēc nepieciešamības. Nacionālā rīcības plāna termiņa beigās tiks veikts novērtējums par nacionālajā rīcības plānā noteikto rīcības virzienu īstenošanu.

**II. 4. Komunikācija**

Nacionālā rīcības plāna mērķis ir veicināt vispārēju izpratni par DP rezolūcijas principiem valsts pārvaldē, kā arī Latvijas sabiedrībā. Svarīga nacionālā rīcības plāna mērķauditorija ir jaunā paaudze, lai veicinātu savlaicīgu izpratni par jautājumiem, kas saistīti ar dzimumu līdztiesību un ar dzimumu saistības vardarbības novēršanu.

Starpministriju darba grupa izstrādās komunikācijas plānu, ņemot vērā nacionālā un starptautiskā līmeņa notikumus “Sievietes, miers un drošība” tematikā. Nacionālā rīcības plāna atbildības sfērās, kas attiecas uz aizsardzības, ārlietu, iekšlietu, izglītības, labklājības un veselības sektoriem, kā arī nevalstisko sektoru, plānots piesaistīt cilvēkus – nacionālā rīcības plāna “sejas”, kas savā darbībā iedzīvinās “Sievietes, miers un drošība” tematiku, prezentējot to plašākai sabiedrībai sociālajos tīklos, komunikācijā ar sabiedrību, tādējādi sniedzot ieguldījumu rīcības virziena par sabiedrības izpratnes veicināšanu sasniegšanā.

Interesi par iesaisti nacionālā rīcības plāna komunikācijā izrādījusi arī Latvijas pilsoniskā sabiedrība. Biedrība *SparkleHeart* uzsākusi jaunu iniciatīvu, kas ir sociālo mediju platforma, kurā viena no iniciatīvām ir 99 īsu filmiņu izveide par 99 Latvijas iedvesmas un pieredzes bagātām sievietēm, kuras iedvesmo uz darbību arī citus.

Nacionālais rīcības plāns būs pieejams Ārlietu ministrijas mājaslapā, un papildus tam arī citos digitālo mediju līdzekļos. Komunikācijā par nacionālā rīcības plāna rīcības virzieniem tiks iesaistītas Latvijas vēstniecības un pārstāvniecības starptautiskajās organizācijās.

DP rezolūcijas kontaktpunkts Latvijā ir Ārlietu ministrijas Starptautisko organizāciju un cilvēktiesību departaments, kurš uzturēs saikni arī ar starptautiskā tīkla kontaktpunktiem.

**III. Teritoriālā perspektīva**

Nav attiecināma.

**IV. Ietekmes novērtējums uz valsts un pašvaldību budžetu**

Plāns tiek īstenots institūciju budžeta ietvaros.

Ārlietu ministrs E. Rinkēvičs

Vīza:

Valsts sekretārs A. Pelšs

Rutka 67015981

dace.rutka@mfa.gov.lv

1. Latvija iemaksājusi 2013. gadā 10 000 USD, 2014. gadā 10 000 USD, 2015. gadā 10 000 USD, 2016. gadā 10 000 USD, 2018. gadā 20 000 EUR, 2019. gadā 10 000 EUR. [↑](#footnote-ref-1)
2. <https://eige.europa.eu/gender-equality-index/2019/LV> [↑](#footnote-ref-2)
3. <http://pubdocs.worldbank.org/en/702301554216687135/WBL-DECADE-OF-REFORM-2019-WEB-04-01.pdf> [↑](#footnote-ref-3)
4. http://polsis.mk.gov.lv/documents/6226 [↑](#footnote-ref-4)